CELEX: 32017D0022
Language: sl
Date: 2017-07-05 00:00:00
Title: Sklep Evropske centralne banke (EU) 2017/1258 z dne 5. julija 2017 o prenosu pooblastila za odločanje o prenosu zaupnih statističnih informacij Enotnemu odboru za reševanje (ECB/2017/22)

12.7.2017   
            
            
               SL
            
            
               Uradni list Evropske unije
            
            
               L 179/39
            
         SKLEP EVROPSKE CENTRALNE BANKE (EU) 2017/1258
   z dne 5. julija 2017
   o prenosu pooblastila za odločanje o prenosu zaupnih statističnih informacij Enotnemu odboru za reševanje (ECB/2017/22)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Statuta Evropskega sistema centralnih bank in Evropske centralne banke ter zlasti člena 12.1 Statuta,
   ob upoštevanju Uredbe Sveta (ES) št. 2533/98 z dne 23. novembra 1998 o zbiranju statističnih informacij s strani Evropske centralne banke (1) in zlasti člena 8(4a) Uredbe,
   ob upoštevanju naslednjega:
   
               (1)
            
            
               V skladu s prvim stavkom člena 8(4a) Uredbe (ES) št. 2533/98 lahko Evropski sistem centralnih bank (ESCB) prenese zaupne statistične informacije organom ali telesom držav članic in Unije, ki so v skladu s pravom Unije ali nacionalnim pravom odgovorni za nadzor finančnih institucij, trgov in infrastruktur ali za stabilnost finančnega sistema, in Evropskemu mehanizmu za stabilnost (EMS) le v obsegu in na ravni podrobnosti, ki sta potrebna za opravljanje njihovih nalog. Enotni odbor za reševanje je tak organ ali telo.
            
         
               (2)
            
            
               V skladu z drugim stavkom člena 8(4a) Uredbe (ES) št. 2533/98 organi ali telesa, ki prejmejo zaupne statistične informacije, sprejmejo vse potrebne regulativne, upravne, tehnične in organizacijske ukrepe, da zagotovijo fizično in logično varstvo zaupnih statističnih informacij. Svet ECB je ocenil, da je Enotni odbor za reševanje sprejel take ukrepe.
            
         
               (3)
            
            
               Da se olajša postopek sprejemanja odločitev o prenosu zaupnih statističnih informacij Enotnemu odboru za reševanje, je treba sprejeti sklep o prenosu pooblastil. V skladu s členom 12.1 Statuta Evropskega sistema centralnih bank in Evropske centralne banke lahko Svet ECB odloči, da nekatera pooblastila prenese na Izvršilni odbor. V skladu s splošnimi načeli o prenosu pooblastil, ki jih je oblikovalo in potrdilo Sodišče Evropske unije, bi moral biti prenos pooblastil za odločanje omejen in sorazmeren ter bi moral temeljiti na predpisanih merilih. Glede na to, da so odločitve, ki jih je treba sprejeti, tehnične in ne politične, lahko ta merila ostanejo relativno splošna.
            
         
               (4)
            
            
               Kadar merila za sprejetje delegiranega sklepa, določena v tem sklepu o prenosu pooblastil, niso izpolnjena, bi moral odločitve o prenosu zaupnih statističnih informacij Enotnemu odboru za reševanje sprejeti Svet ECB na predlog Izvršilnega odbora.
            
         
               (5)
            
            
               Zaradi močno povečanega obsega zahtev Enotnega odbora za reševanje za prenos zaupnih statističnih informacij je treba sklep sprejeti čim prej in mora začeti veljati na dan objave v Uradnem listu Evropske unije –
            
         SPREJEL NASLEDNJI SKLEP:
   Člen 1
   Opredelitev pojmov
   V tem sklepu se uporabljajo naslednje opredelitve pojmov:
   
               (1)
            
            
               „zaupne statistične informacije“ pomenijo zaupne statistične informacije, kakor so opredeljene v točki 12 člena 1 Uredbe (ES) št. 2533/98;
            
         
               (2)
            
            
               „delegirani sklep“ pomeni sklep, ki se sprejme na podlagi prenosa pooblastil Sveta ECB v skladu s tem sklepom.
            
         Člen 2
   Prenos zaupnih statističnih informacij Enotnemu odboru za reševanje
   1.   Svet ECB prenaša pooblastilo za odločanje o prenosu zaupnih statističnih informacij Enotnemu odboru za reševanje na Izvršilni odbor.
   2.   Odločitev o prenosu zaupnih statističnih informacij Enotnemu odboru za reševanje se sprejme v obliki delegiranega sklepa samo, če so izpolnjena merila za sprejetje delegiranih sklepov, določena v členu 3.
   Člen 3
   Merila za sprejetje delegiranih sklepov o prenosu zaupnih statističnih informacij Enotnemu odboru za reševanje
   1.   Odločitev o prenosu zaupnih statističnih informacij Enotnemu odboru za reševanje se sprejme v obliki delegiranega sklepa samo, kadar so te informacije v skladu s členom 8(4a) Uredbe (ES) št. 2533/98 potrebne za opravljanje nalog Enotnega odbora za reševanje. Zaupne statistične informacije, ki se prenesejo Enotnemu odboru za reševanje, morajo biti ustrezne, relevantne in ne pretirane glede na navedene naloge.
   2.   Odločitev o prenosu zaupnih statističnih informacij Enotnemu odboru za reševanje se sprejme v obliki delegiranega sklepa samo:
   
               (a)
            
            
               kadar Enotni odbor za reševanje informacije potrebuje za preverjanje obstoja javnega interesa, da oceni, ali in kako bi ukrepi za reševanje vplivali na nasprotne stranke z vidika finančne stabilnosti, ter oceni finančno povezanost z drugimi finančnimi institucijami in nasprotnimi strankami;
            
         
               (b)
            
            
               kadar prenos teh informacij ne bi posegal v opravljanje nalog ESCB.
            
         Člen 4
   Začetek veljavnosti
   Ta sklep začne veljati na dan objave v Uradnem listu Evropske unije.
   
      V Frankfurtu na Majni, 5. julija 2017
      
         
            Predsednik ECB
         
         Mario DRAGHI
      
   
   
      (1)  UL L 318, 27.11.1998, str. 8.